
Pasirodė naujas šviežių lietuviškų obuolių derlius – savi, skanūs, nebrangūs ir labai laukti 
Iš viso pasaulyje žinoma daugiau nei 7,5 tūkst. obuolių veislių, besiskiriančių skoniu, aromatu, išlaikymo savybėmis ar sultingumu. Tačiau kiekvieną rudenį daugybė tautiečių laukia šviežio vietinio derliaus, kuris jau atkeliavo į lietuviško prekybos tinklo „Maxima“ parduotuves. Obuolius virš 30 metų auginančio ūkio atstovė pasakoja apie šios veiklos iššūkius, skirtingų veislių skonio skirtumus ir dalijasi dviem retesniais obuolių patiekalų receptais. 
„Maximos“ Vaisių ir daržovių pirkimo skyriaus vadovė Julija Butkevič dalijasi, kad sulaukus naujo šviežių, vietos ūkiuose užaugintų, obuolių derliaus, pasimėgauti jai suskuba daugelis pirkėjų. Lietuvos ūkininkų užaugintas vaisius panašiu periodu neretai nurungia net populiarias importuotų obuolių veisles.  
„Lietuviški obuoliai yra viena labiausiai laukiamų rudens gėrybių. Tautiečiai itin vertina jų šviežumą, gerai pažįstamas veisles ir mėgstamą skonį. Žinoma, ir kainą, nes trumpa tiekimo grandinė leidžia sumažinti logistikos kaštus. Šiemet lietuviškų obuolių sezoną pradedame mažesnėmis kainomis nei pernai. Šiuo metu pirmųjų šviežių vietinių obuolių kilogramas mūsų tinkle kainuoja 10 centų pigiau nei pernai – 1,69 Eur“, – sako J. Butkevič. 
Šiųmetiniai orai obuoliams buvo palankesni nei pernai
Naują obuolių derlių lietuviškam prekybos tinklui tiekia netoli Alytaus įsikūręs ūkis „Luksnėnų sodai“. Pirmieji vaismedžiai ūkio teritorijoje pasodinti dar 1978 m., su tikslu auginti vietinę žaliavą šalia veikusiai „Alitos“ gamyklai. Dabartinė bendrovė įkurta 1992-aisiais ir kitais metais minės 35 metų jubiliejų. 
Pasak obuolių augintojos Gitanos Jonuškaitės, šiandien „Luksnėnų sodai“ užima beveik 200 hektarų plotą, kuriame auginama apie 60 skirtingų veislių obelų. Skynimo sezonas paprastai prasideda rugpjūtį ir tęsiasi maždaug iki lapkričio vidurio, o pikas būna rugsėjį ir spalį. Vidutinis metinis ūkio derlius siekia maždaug 2 tūkst. tonų, apie pusę šio kiekio parūpinama būtent „Maximos“ pirkėjams.
Obuolių derlius itin priklauso nuo pavasario orų. „Luksnėnų sodams“ ne kartą teko nukentėti nuo stiprių šalnų. Pavyzdžiui, 2019 ir 2025 m. jos sunaikino net iki 90 proc. derliaus. J. Butkevič pasakoja, kad šiemet pavasarinės šalnos taip pat palietė dalį Lietuvos sodų, o kai kurie ūkiai skelbė netekę iki trečdalio planuoto derliaus. 
„Vis tik šiais metais bendra situacija kur kas palankesnė nei pernai, tad tokio stygiaus, koks buvo juntamas praėjusio sezono pabaigoje, tikrai nebus ir nebrangių, skanių lietuviškų obuolių nepritrūksime“, – prognozuoja J. Butkevič. 
Kaip tinkamai namuose laikyti obuolius?
Kokia bus pirmųjų šviežių lietuviškų obuolių kokybė, priklauso ir nuo to, kaip jie bus laikomi namuose. „Maximos“ atstovė J. Butkevič primena, kad parsinešus obuolius namo, juos reikėtų laikyti vėsioje vietoje, idealu – kelių laipsnių temperatūrą palaikančiame šaldytuvo skyriuje arba vėsiame rūsyje. Pastebėjus, kad kažkuris obuolys minkštėja ar pradeda gesti, jį svarbu iš karto atskirti nuo kitų. 
Įdomu, kad obuolių veislės skiriasi ne tik spalva ar rūgštingumu, bet ir odelės storiu, sultingumu, tvirtumu ir kitomis savybėmis. Vieni skaniausi ką tik nuskinti nuo medžio, kiti labiau tinka ilgam laikymui, dar kitų geriausios skonio savybės atsiskleidžia juos iškepus ar išvirus kompotą. 
G. Jonuškaitė rekomenduoja šį vaisių rinktis ne vien pagal išvaizdą, bet ir pagal tai, kaip ketinama juos valgyti. „Pavyzdžiui, sultingi, aromatingi ir saldžiai rūgštūs „Auksiai“ turi tendenciją gana greitai minkštėti, tad juos geriausia valgyti šviežius ar naudoti obuolienėms bei sultims. „Idared“ veislė išsiskiria tvirtumu ir puikiai tinka kepti. O ieškantys švelnesnio skonio turėtų paragauti „Lobo“ obuolių – didelių, sultingų, puikiai tinkančių vaisių salotoms ar minkštesniam įvairių kepinių įdarui“, – pataria ji. 
Obuolių augintoja atvirauja, kad jos šeima labiausiai mėgsta valgyti ką tik nuskintus šviežius vaisius, tačiau nevengia iš obuolių pasigaminti ir salotų, pyragų ar kitų patiekalų. 
Išbandyti jos šeimos namuose gaminamų valgių receptus ji kviečia ir pirkėjus, kuriuose tautiečiams pažįstamas nebrangių obuolių skonis atsiskleis visai naujai.
Saldžiai sūrus obuolių ir sūrio apkepas
Šiame rudeniškame patiekale obuolių saldumą ir rūgštelę netikėtai papildo ir puikiai atsveria sūrio sodrumas. G. Jonuškaitė jam rekomenduoja rinktis kietesnius, rūgštesnių veislių, pavyzdžiui, „Idared“. Pagaminti apkepui reikės: 
· 3–4 vidutinio dydžio šviežių lietuviškų obuolių;
· 120 g tarkuoto čederio;
· 100 g cukraus;
· 100 g sviestinių krekerių;
· 60 g sviesto;
· 120 ml pieno arba grietinėlės;
· 1 v. š. citrinų sulčių;
· 0,5 a. š. malto cinamono. 
Gaminimas. Obuolius nulupkite ir supjaustykite skiltelėmis. Sumaišykite su cukrumi, cinamonu ir citrinų sultimis. Pusę jų sudėkite į sviestu pateptą kepimo indą ir apibarstykite puse tarkuoto sūrio. Ant viršaus lygiu sluoksniu paskleiskite likusius obuolius, suberkite likusį sūrį. 
Krekerius smulkiai sutrupinkite, sumaišykite su tirpintu sviestu ir tolygiai paskleiskite ant apkepo. Tuomet užpilkite pieną arba grietinėlę. Apkepą 175 laipsnių temperatūros orkaitėje kepkite neuždengtą 30–35 minutes, kol paviršius taps rusvai auksinis. Išėmę iš orkaitės leiskite 10 minučių atvėsti. 
Egzotinis obuolių pyragas su prieskoniais 
Šį pyragą nuo tradicinio skiria itin kvapnus, šiek tiek aštrokas ir mūsų skoniui egzotinis prieskonių mišinys: cinamoną jame papildo kardamonas, imbieras, muskatas ir vos juntamas juodųjų pipirų aštrumas. 
Dėl dar sodresnio skonio įdarui galima rinktis dviejų veislių – saldesnių ir rūgštesnių – obuolius. Pagaminti pyragui reikės: 
· 6 vidutinio dydžio šviežių lietuviškų obuolių;
· 500 g šaldytos bemielės sluoksniuotos tešlos;
· 70 g cukraus;
· 30 g kvietinių miltų;
· 15 g sviesto;
· 1 kiaušinio;
· 1 v. š. pieno;
· 30 ml citrinos sulčių;
· 2 a. š. malto cinamono;
· 0,5–1 a. š. malto kardamono, muskato, imbiero ir vanilės ekstrakto arba vanilinio cukraus;
· žiupsnelio šviežiai maltų juodųjų pipirų.
Gaminimas. Nuluptus ir skiltelėmis supjaustytus obuolius dideliame dubenyje sumaišykite su citrinų sultimis, miltais, cukrumi ir prieskoniais. Palikite bent 5 minutėms pastovėti, kad obuoliai išleistų šiek tiek sulčių (jų į pyragą nepilkite). 
Tešlą atšildykite, iškočiokite ir suformuokite du vienodo dydžio lakštus. Vieną jų įklokite į kepimo indą, subadykite ir maždaug 8 minutes apkepkite 180 laipsnių temperatūros orkaitėje. Tuomet ant jo sudėkite obuolius su prieskoniais, ant viršaus išdėliokite smulkiais kubeliais pjaustytą sviestą. Uždenkite antru tešlos lakštu, užspauskite kraštus ir viršuje padarykite kelias įpjovas, kad išeitų garai. 
Kiaušinį išplakite su pienu. Gautu mišiniu aptepkite pyrago paviršių ir dėkite į 180 laipsnių temperatūros orkaitę. Kepkite 35–40 minučių, išimkite ir palikite bent pusvalandžiui ar valandai – kad pyragas atvėstų ir sutirštėtų įdaras. Jei viso iškart nesuvalgysite, šaldytuve jį galima laikyti iki 5 dienų. Skanaus! 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:

